b'\n_START_ARTICLE_\nSimon Newcomb\n_START_SECTION_\n\xc5\xbdivljenje in delo\n_START_PARAGRAPH_\nNewcomb je bil \xc4\x8dude\xc5\xbeni otrok. Imel je le malo redne izobrazbe. Pri 16. letih je postal vajenec pri zdravniku dvomljivega slovesa, ki je zdravil z zeli\xc5\xa1\xc4\x8di. Kmalu mu je pobegnil. Leta 1853 se je pridru\xc5\xbeil o\xc4\x8detu v ZDA. Tam se je izobrazil, pou\xc4\x8deval na \xc5\xa1oli in leta 1858 diplomiral na Univerzi Harvard._NEWLINE_Leta 1861 je bil izvoljen za profesorja matematike na Pomorskem observatoriju ZDA (US Naval Observatory), nato pa je dosegel \xc4\x8din rezervnega admirala._NEWLINE_V letu 1884 so ga imenovali za profesorja matematike in astronomije na Univerzi Johnsa Hopkinsa._NEWLINE_Leta 1885 je napisal klasi\xc4\x8dno politi\xc4\x8dno ekonomsko delo Na\xc4\x8dela politi\xc4\x8dne ekonomije (Principles od Political Economy). Bolj znan pa je po svojih priljubljenih astronomskih delih, raziskovanjih o gibanju Lune in tabelah o planetih. Ve\xc4\x8dino svojega \xc4\x8dasa je posvetil ogromnemu delu ra\xc4\x8dunanja novih tabel za gibanje Lune in planetov, kjer je izbolj\xc5\xa1al Le Verrierove in vse prej\xc5\xa1nje ra\xc4\x8dune. Za \xc4\x8das 1850,0 je natan\xc4\x8dno dolo\xc4\x8dil vse koli\xc4\x8dine, ki predstavljajo lunisolarno in planetarno precesijo. Po njemu so vse koli\xc4\x8dine, ki predstavljajo lunisolarno, planetarno in splo\xc5\xa1no precesijo sekularne funkcije \xc4\x8dasa. Njegova meritev splo\xc5\xa1ne precesije  je najbolj natan\xc4\x8dna v 19. stoletju in zna\xc5\xa1a 50,3708". Leta 1898 jo je \xc5\xa1e enkrat preveril in so jo uporabljali od leta 1896 do 1964._NEWLINE_Pri meritvah hitrosti svetlobe c je sodeloval tudi z Michelsonom._NEWLINE_Na osnovi to\xc4\x8dnih podatkov Merkurjevega gibanja je Newcomb leta 1895 na\xc5\xa1el vrednost dodatnega premika merkurjevega prison\xc4\x8dja 42"/stoletje, kar je pojasnila Einsteinova splo\xc5\xa1na teorija relativnosti. Newcomb je pomemben tudi s svojimi deli iz nebesne mehanike. Leta 1860 se je prvi\xc4\x8d pojavil v astronomiji s \xc4\x8dlankom, v katerem je mo\xc4\x8dno napadel domnevo, ki jo je zagovarjal predvsem Olbers, da je asteroidni pas nastal iz planeta, ki je neko\xc4\x8d kro\xc5\xbeil na tiru med Marsom in Jupitrom. Danes se bolj strinjajo z Olbersom._NEWLINE_Med letoma 1897 in 1898 je bil \xc4\x8detrti predsednik Ameri\xc5\xa1kega matemati\xc4\x8dnega dru\xc5\xa1tva. Leta 1899 je kon\xc4\x8dal ogromno delo ra\xc4\x8dunanja astronomskih konstant. Postal je tudi prvi predsednik Ameri\xc5\xa1kega astronomskega dru\xc5\xa1tva (AAS), katerega so na Haleovo pobudo ustanovili istega leta._NEWLINE_Bil je znan kot poljuden pisec na astronomskem in drugih podro\xc4\x8djih. Napisal je tudi ve\xc4\x8d \xc4\x8dlankov, v katerih je obsodil zamisel o lete\xc4\x8dih strojih, te\xc5\xbejih od zraka, kot popolnoma noro. Tedanji Langleyjevi neuspehi so podpirali njegovo stali\xc5\xa1\xc4\x8de. Uspeh bratov Wright je njegove argumente oslabil, ne pa ustavil. Newcomb ni do\xc4\x8dakal razmaha, ki ga je letalstvo do\xc5\xbeivelo v 1. svetovni vojni, vendar je bilo njegovo \xc5\xa1tevilsko delo neizpodbitno. \xc5\xa0ele z ra\xc4\x8dunalniki so lahko 50 let pozneje popravili njegove izsledke._NEWLINE_Newcomb je bil znan tudi kot zelo negativna oseba. Pokopan je na Nacionalnem pokopali\xc5\xa1\xc4\x8du Arlington.\n_START_SECTION_\nPriznanja\n_START_PARAGRAPH_\nLeta 1935 so ga izvolili v Dom slave velikih Ameri\xc4\x8danov.\n_START_SECTION_\nNagrade\n_START_PARAGRAPH_\nKraljeva astronomska dru\xc5\xbeba (RAS) mu je leta 1874 podelila Zlato medaljo._NEWLINE_Za svoje znanstvene dose\xc5\xbeke je Newcomb leta 1890 prejel Copleyjevo medaljo Kraljeve dru\xc5\xbebe (Royal Society) iz Londona._NEWLINE_Leta 1898 je prvi prejel Medaljo Bruceove.\n_START_SECTION_\nPoimenovanja\n_START_PARAGRAPH_\nPo njem se imenuje asteroid 855 Newcombia, ki ga je 3. aprila 1916 odkril Beljavski, in krater Newcomb na Luni.'